Acest ordin de zi, devenit astăzi extrem de cunoscut, a stabilit obiectivul fundamental al intrării în acțiune a trupelor române alături de Wehrmacht: eliberarea Basarabiei și a nordului Bucovinei, ocupate de către Uniunea Sovietică în urmă cu un an. În același timp, textul a enunțat lupta dusă alături de armata celui de-Al Treilea Reich, aflată sub conducerea lui Adolf Hitler, ca fiind o luptă "„pentru dreptatea lumii”", iar războiul dus cu "„vrăjmașul din răsărit și miazănoapte”", bolșevic și etichetat drept păgân, ca fiind unul sfânt, pentru apărarea și salvarea credinței.